สวัสดีครับ ผมเป็นต่อมทอลซินอักเสบ 7 วัน ได้แล้วครับ อาการมันบวมแดงนิดหน่อย ไม่ได้ไปหา อยากทราบว่า มันจะหายเองใช้เวลากี่วันหรอครับ
สวัสดีค่ะ ทอนซิลอักเสบ(Tonsillitis)เกิดจากการติดเชื้อบริเวณต่อมทอนซิล สาเหตุส่วนใหญ่ประมาณ 70-80% เกิดจากเชื้อไวรัสที่ทำให้เกิดไข้หวัด ไข้หวัดใหญ่ หรือเชื้อไวรัสอื่น ๆ อีกหลายชนิด อีกประมาณ 15-20% เกิดจากเชื้อแบคทีเรียซึ่งส่วนใหญ่ คือ เชื้อสเตรปกลุ่ม เอ (Group A beta hemolytic streptococcus)อาการของทอนซิลอักเสบจากเชื้อไวรัส มักมีอาการเจ็บคอในระดับเล็กน้อยถึงปานกลาง และมีอาการของไข้หวัด เช่น ไอ คัดจมูก มีน้ำมูกใส เสียงแหบ ตาแดง มีไข้ ปวดศีรษะ ร่วมด้วย ต่อมทอนซิลทั้งสองข้างจะโตและแดงเล็กน้อย ส่วนใหญ่มักจะหายได้เองภายใน 7-10 วันหากเป็นทอนซิลอักเสบจากเชื้อแบคทีเรีย เชื้อสเตรปกลุ่ม เอ จะมีอาการเจ็บคอมากจนกลืนน้ำและอาหารได้ลำบาก มีไข้สูง หนาวสั่น ปวดศีรษะ ปวดเมื่อยตามตัว อ่อนเพลีย เบื่ออาหาร มีกลิ่นปาก อาจตรวจพบต่อมน้ำเหลืองที่ข้างคอด้านหน้าโต มักไม่มีอาการน้ำมูกไหล ไอ หรือตาแดงแบบการติดเชื้อจากเชื้อไวรัสต่อมทอนซิลทั้งสองข้างจะบวมโต สีแดงจัด และมักมีแผ่นหรือจุดหนองขาว ๆ เหลือง ๆ ติดอยู่บนทอนซิล หากไม่ได้รับยาปฏิชีวนะรักษา อาจมีภาวะแทรกซ้อนตามมาได้ เช่น หูชั้นกลางอักเสบ จมูกอักเสบ ไซนัสอักเสบ ปอดอักเสบ ฝีที่ทอนซิล เชื้ออาจเข้าสู่กระแสเลือดแล้วแพร่กระจายไปยังส่วนต่าง ๆ ทำให้เป็นเยื่อหุ้มสมองอักเสบ ข้ออักเสบชนิดติดเชื้อ เป็นต้น หรืออาจกลายเป็นไข้รูมาติกได้คำแนะนำการปฏิบัติตัวคือการดื่มน้ำมากๆ พักผ่อนให้เพียงพอ ทานอาหารอ่อนๆ หลีกเลี่ยงอาหารรสจัด ทำความสะอาดคอบ่อย ๆ โดยเฉพาะหลังทานอาหาร ด้วยการแปรงฟัน และกลั้วคอด้วยน้ำเกลือบ่อยๆ งดใช้เสียงมาก งดการสูบบุหรี่ หรืออยู่ในที่มีควันบุหรี่ หรือควันต่างๆ งดดื่มแอลกอฮอล์ เป็นต้นหากมีอาการรุนแรงที่คาดว่าน่าจะเกิดจากเชื้อแบคทีเรีย เช่น เจ็บคอมาก ไข้สูง ต่อมทอนซิลบวมโต แดงมาก หรืออาการเป็นนานมากกว่า 1 สัปดาห์ แนะนำให้ไปพบแพทย์เพื่อรับยาปฏิชีวนะฆ่าเชื้อรักษานะคะ